El Centre Socioeducatiu Díaz Pintado acull la primera reunió de l’any del Fòrum de Participació per la Igualtat de Gènere de Burjassot
2025-07-24

Les entitats municipals de Burjassot que componen el Fòrum de Participació per la Igualtat de Gènere, al costat d’Espai Dona, el servei integral d’atenció a la dona de l’Ajuntament de Burjassot, coordinador del Fòrum i dirigit per la regidora Lluna Àrias, celebrarà dijous que ve 19 de febrer la seua primera reunió de l’any. En aquesta ocasió la reunió del Fòrum serà en el Centre Socioeducatiu Díaz Pintado a partir de les 18 hores.

La reunió començarà amb la presentació de les noves associacions que formaran part del Fòrum per a, posteriorment, informar-los a totes sobre les activitats que tindran lloc en el primer trimestre de l’any, programades des d’Espai Dona: la convocatòria del IV Concurs de narrativa breu amb perspectiva de gènere Isabel de Villena, el termini de presentació d’originals del qual està obert fins al 31 de març, la creació del compte de Twitter del servei, la marxa del Programa d’informació, formació i prevenció de la violència sexual en joves i adolescents (Programa Irene), engegat en els IES del municipi i la programació per commemorar el Dia Internacional de la Dona, el pròxim 8 de març.

A més, es lliurarà a les associacions els diplomes d’assistència a la Xerrada/Taller del passat dijous 12 de febrer sobre la prevenció de la violència sexual en els joves, junt amb un obsequi de l’Ajuntament. Finalment, es començaran les tasques de creació de la pancarta que el Fòrum portarà en la manifestació del 8 de març i es parlarà de la situació de les associacions que el conformen.